Maaliskuussa 2015 järjestetyssä katastrofiriskiä käsitelleessä kolmannessa maailmankonferenssissa YK:n jäsenvaltiot antoivat katastrofiriskien vähentämistä koskevan Sendain kehyksen 2015─2030, jonka YK:n yleiskokous vahvisti. Sendain kehys, joka on ensimmäinen vuoden 2015 jälkeistä aikaa koskevista kehityssopimuksista, on sellaisen kestävän kehityksen toimintaohjelman perusta, jossa tiedostetaan katastrofiriskit ja pyritään selviytymään kriisitilanteista.

Myös yksityinen sektori on oleellinen tekijä Agenda 2030:n menestyksellisessä täytäntöönpanossa. Komissio on tukenut yksityisen sektorin osallistumista vuodesta 2014 asti panemalla täytäntöön tiedonannon ”Yksityissektorin roolin vahvistaminen kehitysmaiden osallistavan ja kestävän kasvun tavoittelussa” .

Virallisen kehitysavun rooli on merkittävä myös tulevaisuudessa. Toukokuussa 2015 EU sitoutui yhteisesti siihen, että Agenda 2030:n aikataulun puitteissa virallisen kehitysavun myöntämisessä saavutetaan YK:n asettama tavoite eli 0,7 prosenttia bruttokansantulosta (BKTL). Tähän sisältyy myös sitoumus myöntää vähiten kehittyneille maille virallisena kehitysapua 0,15–0,20 prosenttia BKTL:stä lyhyellä aikavälillä ja päästä 0,20 prosenttiin Agenda 2030:n aikataulun puitteissa. Virallinen kehitysapu on kuitenkin vain pieni osa kehitysrahoitusta. Addis Abeban toimintasuunnitelman mukaisesti EU:n toimet yhdistävät virallisen kehitysavun, investoinnit, liiketoiminnan, kotimaisten resurssien käyttöönoton ja hyvät toimintatavat.

EU:lla ja sen jäsenvaltioilla on pitkäaikaiset suhteet Afrikan, Karibian ja Tyynenmeren maiden (AKT-maat) kanssa. Nykyinen EU:n ja AKT-maiden välinen sopimus, Cotonoun sopimus, on voimassa vuodesta 2000 vuoteen 2020. Sopimuksessa on mukana 78 kumppanimaata, ja se kattaa poliittisen yhteistyön, kehitysyhteistyön sekä taloudellisen ja kaupallisen yhteistyön.

Hanke ’Creating a Path to Early Recovery through Education in Syria’ muun muassa paransi kahden miljoonan lapsen mahdollisuuksia koulutukseen arviolta 3000 koulussa kuudessa Syyrian maakunnassa lukuvuosina 2013–2014 ja 2014–2015. Lääketieteellistä koulutusta ja psykososiaalista tukea tarjottiin 180 koulussa. Sata koulua kunnostettiin ja 200 000 lasta käytti itseopiskeluohjelmaa. 1500 opettajaa sai koulutusta erityistarpeisten lasten kanssa työskentelystä.

Vallettan huippukokouksessa perustettiin EU:n 1,8 miljardin euron Afrikka-hätärahasto, jonka tavoitteena on lisätä vakautta sekä ehkäistä sääntelemättömän muuttoliikkeen ja pakkomuuton perimmäisiä syitä . Rahasto täydentää joustavasti EU:n nykyistä kehitysyhteistyötä alueella, ja sen tarkoituksena on tukea Vallettan sitoumusten täytäntöönpanoa kolmella maantieteellisellä alueella (Sahelin ja Tšad-järven alue, Afrikan sarvi, Pohjois-Afrikka).

Rauha ja turvallisuus ovat merkittävä haaste Afrikan kehitykselle ja yhteistyölle. Komissio on tehnyt paljon töitä löytääkseen poliittisen ratkaisun Burundissa, ja EU–AKT-kumppanuussopimuksen 96 artiklan mukaiset neuvottelumenettelyt on aloitettu.

Jokaisella kumppanimaiden tukemiseen käytetyllä eurolla on saatava aikaan mahdollisimman paljon. Euroopan komission yksiköt julkaisivat 26. maaliskuuta 2015 EU:n kansainvälisen kehitysyhteistyön tuloskehyksen , joka parantaa komission kykyä seurata EU:n rahoittamien toimien konkreettisia tuloksia alalla ja raportoida niistä. Tämä on osa komission yleistä politiikkaa EU:n toimien tuloskeskeisyyden parantamiseksi. Komission yksiköt julkaisivat tuloskehyksen pohjalta laaditun ensimmäisen raportin vuonna 2016. Tähän tiedonantoon liitetty valmisteluasiakirja on toinen raportti. Vastedes komissio raportoi EU:n rahoittamien yhteistyöhön ja kehitykseen liittyvien toimien tuloksista vuosittain ja määrittää niiden suhteen kehityksen kokonaistuloksiin.

Ebola

EU:n toimet ebolaepidemian hillitsemiseksi jatkuivat koko vuoden 2015 ajan. Liberialle myönnettiin 31 miljoonaa euroa ja Sierra Leonelle 43 miljoonaa euroa lisärahoitustukea epidemian taloudellisten vaikutusten lieventämiseksi ja maiden valtiontalouden vakauttamiseksi. Useita humanitaarisen avun ja kehityksen yhdistävän ohjelman alaisia hankkeita aloitettiin. Niihin sisältyi terveydenhuoltojärjestelmän sekä kestävän toimeentulon vahvistaminen Guineassa ja veden saatavuuden lisääminen Liberian kouluissa. Lisäksi ensimmäiset elvytysohjelmat käynnistettiin Guineassa (terveydenhuolto) ja Liberiassa (koulutus ja energia).

Maailmanlaajuisella tasolla Euroopan komission yksiköt ja Euroopan ulkosuhdehallinto järjestivät kansainvälisen korkean tason ebolakonferenssin 3. maaliskuuta 2015. Konferenssi auttoi pitämään yllä ja keskittämään pitkittynyttä taistelua tautia vastaan. Vuoden loppuun mennessä kaikki kolme epidemiasta kärsivää maata olivat pääsemässä eroon ebolaviruksesta.

Tutkimuksen ja innovoinnin pääosasto ja innovatiivisia lääkkeitä koskeva yhteinen teknologia-aloite investoivat noin 240 miljoonaa euroa hankkeisiin, joiden tarkoituksena oli taltuttaa ebolavirus . Kaikki hankkeet aloitettiin vuoden 2014 lopun ja vuoden 2015 alkupuolen välisenä aikana.

Somalian tukeminen

EU:n ja YK:n pakolaisjärjestön yhteinen Somaliaa koskeva avunantajien konferenssi järjestettiin Brysselissä 21. lokakuuta 2015. Somalia on yksi maista, joissa kotiseuduiltaan siirtymään joutuneiden ihmisten määrä on suurin: siellä on 1,1 miljoonaa kotimaansa sisällä siirtymään joutunutta henkilöä ja melkein miljoona pakolaista Afrikan sarvesta. Konferenssin ansiosta somalialaisten pakolaisten ja kotiseudultaan siirtymään joutuneiden henkilöiden elämänlaadun parantaminen sai kansainvälistä tukea. Jo samana päivänä luvattiin 94 miljoonaa euroa rahoitusta, josta EU:n osuus on 60 miljoonaa euroa kahteen kohdennettuun toimenpiteeseen.

EU:n toimenpiteet: Somalian pakolaiset Vuonna 2015 käynnistetty 50 miljoonan euron ohjelma auttaa vapaaehtoisen paluun hallinnoimisessa Keniasta, Jemenistä ja Euroopasta Somaliaan, parantaa kotimaansa sisällä siirtymään joutuneita henkilöitä, pakolaisia ja paluumuuttajia koskevaa oikeudellista kehystä, lisää peruspalveluiden saatavuutta sekä luo realistisia toimeentulomahdollisuuksia. Samaan aikaan EU rahoittaa 10 miljoonan euron ohjelmaa, jolla autetaan Pohjois-Keniaa tarjoamaan tukea ja mahdollisuuksia parempaan elämään pakolaisille, jotka eivät voi palata kotiinsa, sekä heidät vastaanottaneille yhteisöille.

Toivoa Keski-Afrikan tasavallalle

Keski-Afrikan tasavallan tilanteesta järjestettiin kansainvälinen konferenssi 26. toukokuuta 2015. Euroopan unioni nosti siellä tukeaan 72 miljoonalla eurolla ja lukuisat maat sitoutuivat tukemaan EU:n Bêkou-erityisrahastoa yhteensä 29 miljoonalla eurolla.

Bêkou-erityisrahasto, joka on EU:n ensimmäinen erityisrahasto, on todistanut nopeutensa ja tehokkuutensa kuudella uudella hankkeella ja osoittanut, miten EU voi ottaa energiansa ja välineensä sulavasti käyttöön.

EU:n toimenpiteet: Bêkou-terveydenhuoltohanke Bêkou-terveydenhuoltohankkeen tavoitteena on tuoda perusterveydenhuolto miljoonan ihmisen saataville maassa, jonka terveydenhuollon rakenteissa ja palveluissa on vakavia puutteita. Vuoden 2015 aikana hanke on varmistanut perusterveydenhuollon saatavuuden ja hyödyttänyt 450 000 ihmistä.

Sahelin alue

EU tuki vuoden 2015 aikana yhdeksää Sahelin alueen maata koettelevan elintarvike- ja ravitsemuskriisin vastaista taistelua 216 miljoonalla eurolla. Sahelin toistuvat elintarvikekriisit ovat selvästi huonontaneet köyhimmän kansanosan selviytymiskykyä. Köyhimpien on joskus pakko muuttaa toimeentulonsa vuoksi.

Vuonna 2015 järjestetyn Vallettan huippukokouksen jälkeen perustettu Afrikka-hätärahasto tukee joitakin heikoimmassa ja haavoittuvimmassa asemassa olevia Afrikan maita muun muassa Sahelin ja Tšad-järven alueella.

Länsi-Balkan ja Turkki

Euroopan komissio hyväksyi keskipitkän aikavälin laajentumisstrategian 10. marraskuuta 2015. Komissio vahvisti jälleen, että liittymisprosessin keskeisenä periaatteena on ”perusasiat ensin”. Prosessin painopisteitä ovat oikeusvaltioperiaate, perusoikeudet, demokraattisten instituutioiden vahvistaminen, mukaan lukien julkishallinnon uudistaminen, sekä taloudellinen kehitys ja kilpailukyky. Komissio keskittää toimintansa sen varmistamiseen, että laajentumismaat asettavat näihin painopisteisiin liittyvät uudistukset etusijalle.